google/wiki40b huggingface dataset:
Most (saft)

Most som grunnlag

Most ble brukt i matlaging i Romerriket og brukes fremdeles til dette på Balkan og i Midtøsten.
Most danner også grunnlag når man lager vin, brennevin og sider. Det er tiden som frukten er i mosten som bestemmer hvilken karakter den ferdige vinen skal ha. Når tiden er inne blir safta presset og silt fra frukten. Siden drueskall inneholder villgjærsopper, som automatisk vil starte en gjæringsprosess når druene knuses, tilsettes svovel for å drepe gjærkulturen, slik at vinbonden får kontroll med gjæringsprosessen selv. Ellers kan vinen bli for svak, og da kan bakterier gjøre den om til eddik. Deretter tilsettes vingjær slik at gjæringen kan starte. Fruktmassen som blir igjen etter pressing blir gjerne bragt tilbake til frukthagen og brukt som gjødsel. Ugjæret most kan brukes som søtningsstoff og tilsettes før tapping på flasker.
Det er også mulig å etterfylle med vann når mosten er tappet. Man etterfyller da med like mye vann som den safta man tok bort. Dette står i 24 timer og tappes så av igjen. De som arbeider i vingården bruker dette som tørstedrikk, det kan også brukes som basis for grappa.
Røyne kirke (Lillehammer)

Røyne kirke (eller Røine kirke) på Vingrom antas å ha stått litt nord for nåværende Røine gård, idet tunet var plassert der inntil på 1700-tallet. Området ble planert rundt 1970, og det finnes ikke synlige rester etter kirken i dag. Kirken er omtalt i et skinnbrev fra 1407, og det fremgår av skinnbrev fra 1344 og 1411 at Rise var prestegård.
Dagfinn Skre, som har skrevet om områdets kirkearkeologi, mener at den beskjedne størrelsen på gårdene i området tyder på at kirken har vært oppført som fellesprosjekt snarere enn som høgendekirke på den største gården. Det sies intet om kirkens beskaffenhet. Riksantikvarens Kulturminnesøk har to markeringer for dette kirkestedet, tilsynelatende én for selve kirken og én for kirkegården.
Old english bulldog

Old english bulldog er en nå utdødd hundetype som var svært populær i Storbritannia i tiden før den såkalte grusomhetsloven ble innført der i 1835. Loven satte en stopper for den populære, men grusomme blodsporten bull baiting, som pågikk der på den tiden.

Bull baiting

Bull baiting var en kamp på liv og død mellom en kvegokse og en eller flere hunder. Folk inngikk veddemål om utfallet. Oksen ble gjerne bundet til en påle med kjetting, enten i en innhegning eller i en såkalt pit, en naturlig fordypning i bakken - ei grop. Denne tvilsomme forlystelsen er altså opphavet til betegnelsen pitbull, som nå gjerne hefter ved blandingshunder der store terriere (typisk bullterriere) inngår i linjene.

Opprinnelse

Man antar at old english bulldog oppsto fra gamle kamphunder som ble brukt i krigshandlinger, trolig mastiffer som kan ha blitt innført til De britiske øyer i romertiden. Den skal ha hatt et utrolig pågangsmot og et svært vanskelig lynne. Mot slutten er det kjent at greyhound ble krysset inn i typen, slik at den ble hurtigere og lettere. Old english bulldog døde trolig ut på midten av 1800-tallet, som følge av at populariteten sank kraftig da såkalt bull baiting ble forbudt. Typen regnes imidlertid som progenitor for blant annet engelsk bulldog og bullterriere. De sistnevnte ble populære da bull baiting ble forbudt og ble brukt til hundekamper. Disse hundene var mindre, og det enklere å arrangere ulovlige hundekamper enn kamper mot okser.

Gjenskapelse

Old english bulldog ble forsøkt gjenskapt på 1970-tallet, da såkalt olde english bulldogge oppsto. Typen ble alet fram med et tilsvarende eksteriør, men med et langt mer behagelig lynne. Hundene skulle benyttes i drifting av kveg og var et ledd i et program ved Ohio State University i USA. Flere andre har også forsøkt å gjenskape old english bulldog, men uten større suksess.
Oddatjørndammen

Oddatjørndammen er en steinfyllingsdemning med tetningskjerne av morenemasse som (sammen med 13 andre dammer) demmer opp den kunstige innsjøen Blåsjø. Den er konstruert som en konvensjonell steinfyllingsdam, med grovere materiale jo lenger ut fra kjernen man kommer. Utfor den tettpakkede morenekjernen er det gruslag i ulike grovheter, og så stein. Ytterst er den plastret med store steiner som er lagt på stein for stein. Dammen ble bygd som en del av Ulla-Førre-utbyggingen for å demme opp Ulladalsåna, og er med sine 142 meter den høyeste fyllingsdammen i Norge. Damkronen er 446 meter lang, største tverrsnitt i bunn er ca 400 meter, og fyllingsvolumet er på 5,75 millioner m³.
Nedenfor dammen lå brakkeleiren Øvre Moen, som huset opp mot 400 arbeidere. Vanntunnelen til Saurdal kraftverk går fra Blåsjø ved Oddatjørndammen.
Alamo-nedslaget

Alamo-nedslaget eller The Alamo Impact er et nedslagskrater i Nevada i USA. Kratret oppsto da en komet traff det som da var et gruntvannsområde på kontinentalsokkelen for om lag 367 millioner år siden. Nedslaget bevirket en tsunami på opp mot 300 meters høyde. Kratret som oppsto på havbunnen hadde en diameter på 50-80 km, og en tror at kometen må ha hatt en diameter på minst 1 km.
Nedslaget er et av de mest tydelige som finnes på jorden i dag, og dermed et av de mest nøyaktig daterte nedslagshendelsene. Det skjedde i alderen frasnium i devontiden, for om lag 367 millioner år siden. Selv om omfanget av nedslaget er tydelig nok, vet en ikke nøyaktig hvor nedslaget var, eller den nøyaktige diameteren til kratret.
Nedslaget er oppkalt etter byen Alamo i nærheten av nedslagskratret.
NRK Nyheter

NRK Nyheter er et merkenavn for nyheter produsert av NRK. Det omfatter alle nyheter på fjernsyn, radio og nye medier, og både riksdekkende og regionale sendinger. Nyhetene produseres på NRKs hovedbase på Marienlyst, på NRK Tyholt og på de tolv distriktskontorene, samt av NRKs korrespondenter i utlandet.
Hele Norge baker

Hele Norge baker er et norsk kokkeprogram som har gått på TV3 siden 2013. Programmet følger tolv amatørbakere i et TV-studio som er innredet som et stort kjøkken. I hver episode får deltagerne to oppgaver relatert til bake- eller konditorfaget, og etter hver episode ble den deltageren som hadde levert dårligst sendt hjem. Programmet ledes av Line Verndal, mens Pascal Dupuy, konditor Linda Roalstad, Øyvind Lofthus har vært dommere. 
Programmet er basert på The Great British Bake Off, som hadde suksess på BBC Two i England. Både Sverige og Danmark har lagd egne versjoner.
Paradiallus

Utseende

Middelsstore, gråbrune trebukker.

Levevis

Disse billene har larver som lever i død ved av løvtrær, ofte like under barken.

Utbredelse

Gruppen er utbredt i Sørøst-Asia (Laos, Filippinene).
Flukten til Athena

Handling

Major Otto Hecht er en tysk offiser og øverste ansvarlig for en fangeleir på ei gresk øy i slutten av den andre verdenskrig. Han er lite engasjert i nazismen, men desto mer opptatt av øyas nedgrave skatter. Fangene har derfor fått som hovedbeskjeftigelse å grave frem arkeologiske gjenstander på stedet. 
Under ledelse av den britiske arkeologen Blake, planlegger fangene en fluktaksjon sammen med en gruppe greske partisanere ledet av Zeno. Rømningsplaner er motivert av grådighet, så vel som av ønsket om frihet. På øya er det nemlig dyrebare kunstskatter som skal befinne seg i et kloster høyt oppe i fjellene. Klosteret er imidlertid under tysk kontroll og de har utplassert en V2-rakett der for å stanse en planlagt alliert invasjon av øya. Etter å ha overtatt leiren organiserer derfor Zeno en klatreekspedisjon for å ta seg opp til klosteret. Målet er å uskadeliggjøre tyskernes forsvarsverker.

Om filmen

Flukten til Athena føyer seg inn i rekken av flere eventyrpregede actionfilmer med handling fra andre verdenskrig som kom på 1960- og 1970-tallet. Den har hentet inspirasjon fra mer kjente filmer som Kanonene på Navarone, Den store flukten og Kellys helter.
Originalversjonen er på to timer og fem minutter, men det eksisterer flere kortere versjoner. Blant annet så var den versjonen som gikk på kino i USA på bare 1 time og 41 minutter.
Den ble i sin helhet innspilt på Rhodos.

Anmelderne

Filmen fikk lite oppmerksomhet i sin samtid og de kritikerne som har gitt den omtale har stort sett vært negative. Blant annet mente anmelderne i Variety at den var svak på både spenning og humor. 
VGs anmelder gav den terningkast fem.
Abaeis

Utseende

Middelsstore (vingespenn ca. 35 millimeter), bredvingede, oransje sommerfugler med bredt mørke ytterkanter på vingenes overside.

Levevis

Artene kan finnes i ulike slags åpne områder, men ikke i skog. De vandrer en god del. De drikker gjerne mineralrikt vann fra elvebredder og sølepytter.
Larvene lever på planter i erteblomstfamilien.

Utbredelse

Slekten finnes i det sørlige USA og på Hispaniola.
Torugartpasset

Torugartpasset er et fjellpass i Tian Shan på grensen mellom Narynprovinsen i Kirgisistan og den autonome regionen Xinjiang i Folkerepublikken Kina. Det ligger 3752 meter over havet. Det er ett av to steder der en kan krysse grensen mellom Kirgisistan og Kina; det andre er Irkesjtam 165 km lenger sørvest.
I utgangspunktet kan bare kirgisiske og kinesiske statsborgere krysse grensen, men andre nasjonaliteter kan krysse hvis de reiser med et reiseselskap.
Norske Middelalderballader

Norske Middelalderballader er et musikkalbum med Kalenda Maya, utgitt i 1989.
Bjørnar Berg

Filosofi

Bergs tenkning faller innenfor en eksistensialistisk tradisjon. I essaysamlingen Frihet er å se regnet falle uten å ha tanker, tar han utgangspunkt i egen tilværelse, for så å undersøke ulike aspekt ved livet. Essayene handler om blant annet frykt, tankevirksomhet og kjærlighet. Med en gjennomgående kritisk holdning til sitt eget sinn, synes Berg å være inspirert også av østlig filosofi:
Det som allerede eksisterer er utilfredsstillende for tanken, fordi tanken opererer innenfor et imaginært og konstruert univers. Når tanken søker seg mot mål i framtiden − leter etter det som ikke er − inviterer den til instrumentell bruk.
Som en slags balansevekt til intellektuelt tankearbeid, setter han natur, åpenhet, kjærlighet og væren i øyeblikket.

En nordmanns klimabekjennelser (2018)

Boken En nordmanns klimabekjennelser - klimasmart samfunn og formidling i Norge viser hvordan vi i større grad kan spille på lag med den menneskelige psyken i en av vår tids største utfordringer. For å engasjere oss sterkere i klimasaken, trenger vi føle at saken har betydning for livene våre i dag - og vi må kjenne at vi kan bidra med noe positivt og at vi gjør dette sammen med andre mennesker.

Homo deceptus (2015)

Essaysamlingen Homo deceptus – essays om menneskesinnet og klimaendringene undersøker hvorfor menneskeheten er så dårlig til å håndtere klima- og ressursutfordringene vi står overfor. Boken leter i vår arts selvbedrag og mentale begrensninger for å finne svar. Den tar også for seg sentrale samfunnsmessige forhold som synes å fange menneskene i en destruktiv utvikling på bekostning av naturmiljøet.

Frihet er å se regnet falle uten å ha tanker (2010)

Essayboken Frihet er å se regnet falle uten å ha tanker består av 112 filosofiske mikroessays om temaene tankens natur, frykt, frihet, kjærlighet og død. Berg bruker gjennomgående en spørrende form i essayene. Han tar blant annet et oppgjør med intellektuelt arbeid som han mener har lagt beslag på for mye av tilværelsen hans.

Circulus (2007)

Circulus er en absurd, farseaktig roman om kunsten og menneskets rasjonalitet. Boken handler om maleren Bernard som i flere år har forsøkt å tegne den perfekte sirkel på frihånd. En dag dukker agenten hans opp og forteller om det elendige salget av sirkeltegningene. Motstrebende går Bernard med på å lage en kopi av det beste bildet han har malt og han ringer til sin tidligere aktmodell, noe som blir starten på et marerittaktig døgn.

Terroristen (2004)

Handlingen i Bergs debutroman, Terroristen, er lagt til en ikke navngitt storby. Hovedpersonen Alexander, som har indianske aner, henretter grådige ledere i multinasjonale selskaper. Alexander og kameraten hans prøver å hevne egen fortid og stemmeløse fattige.
French Open 1975

French Open er en Grand Slam-turnering i tennis på grus som blir spilt på Roland Garros-stadion i Paris. French Open i 1975 ble arrangert i perioden 2. til 15. juni. Björn Borg vant finalen over Guillermo Vilas og i damefinalen vant Chris Evert fra USA over tsjekkiske Martina Navrátilová.
NM i bandy for damer 2006

Det 23. Norgesmesterskapet i bandy for damer ble vunnet av Bergen Bandyklubb etter finaleseier 7-6 etter spilleforlengning (første målet vinner) over Stabæk. Stabæk vant seriespillet.
Beijing internasjonale lufthavn

Alment

Flyplassen har tre passasjerterminaler. Den eldste (Terminal 1) benyttes utelukkende for innenriksflyvninger. Terminal 2 har både nasjonale og internasjonale flyvninger. Forut for Olympiaden i Beijing 2008 er den nye Terminal 3 tatt i bruk, samtidig som lufthavnens tredje rullebane ble tatt i bruk. Man har dermed klart å øke lufthavnens kapasitet fra 35 til 60 millioner passasjerer pr år. Terminal 3 er verdens største flyterminalbygg (2008).

Terminal 3

Terminal 3 ble ferdig 23. november 2007 og innviet 29. februar 2008. Til å begynne med var det seks kinesiske og utenlandske flyselskaper som benyttet terminalen, som også kan betjene Airbus Superjumbo A380. Andre selskaper tilkom frem til slutten av mars, og nye ruter kom frem til åpningen av de olympiske leker dem 8. august 2008. Terminal 3 har en rekke avdelinger, blant annet en som kun skal betjene chartertrafikk.
Blant de selskaper som er flyttet til Terminal 3 er Air China, Shanghai Airlines og flyselskapene i Star Alliance og Oneworld samarbeidet.
Terminal 3 dekker et areal som tilsvarer 170 fotballbaner. Den har nå 137 taxeveier og 314 oppstillingsplasser for fly. Bagasjetransportbåndene har en samlet lengde på 68 kilometer. Terminal 3 har over 300 check-in-skranker.

Terminal 3D (OL-Hall)

Denne ble brukt for charter-flyvninger under Beijing-OL og brukes siden til internasjonale flyvninger.
Fotball i Norge

Fotball er Norges mest populære sport. Det er blitt spilt fotball i Norge siden 1880-tallet. Norges Fotballforbund ble stiftet i 1902, og landslaget spilte sin første landskamp mot Sverige i 1908. 
Det er per 31. desember 2012 1 909 registrerte fotballklubber i Norge og 28 146 lag. Det er pr. 2011 470 535 registrerte fotballspillere i Norge.
Teosophronica

Levevis

Larvene lever i død ved.

Utbredelse

Arten er kjent fra Sør-Afrika.
XY Company

XY Company, egentlig New North West Company, var et kanadisk handelskompani med innretning mot pelshandel 1798-1804. Det fikk sitt navn etter bokstavkombinasjonen som det merket sine varepakker med.

Tilblivelse

Kompaniet ble dannet i 1798 som et resultat av konflikter innen North West Company. Misfornøyde hivernants (overvintrende deleiere) forente seg med pelshandlere i Montréal som ikke hadde fått inngå i Nordvestkompaniet ved dets reorganisadjon i 1795. Alexander Mackenzie forente seg i 1800 med XY-kompaniet, som deretter av almenheten ofta ble kalt Alexander Mackenzie & Co.

Konkurranse på liv og død

Konkurransen med Nordvestkompaniet var intensiv, førte til blodsspille og et økende bruk av rusdrikker som konkurransemiddel om pelsverkene. I 1804 forhandlet imidlertid partene frem en sammenslåing av de begge selskaper under Nordvestkompaniets navn. Deleierne i XY-kompaniet fikk 25 andeler i det nye kompaniet, mens det gamle Nordvestkompaniets deleiere beholdt 75 andeler. Det nye og styrkede selskapett tok nå på alvor opp konkurransen med Hudson Bay-kompaniet.
Russian Amcar Club

Russian Amcar Club er et norsk band som har holdt det gående siden 1979.
Bandet har gjennom hele sin eksistens bestått av Geir Birk Nilsen på orgel og vokal og Svein Solberg på slagverk. Bandet har utgangspunkt i garasjerock, men har på grunn av instrumenteringen et meget spesielt lydbilde.
I 1987 ga Russian Amcar Club ut to 12" EP-er, en selvtitulert og en under tittelen Schwein Hund & Danielsen Goes to Circus. Sistnevnte er bare gravert på én side, men det finnes en testpress der Michael Krohn synger på baksiden. Bandet kom ikke tilbake før i 2003, da de ga ut CD-en In GOLD We Trust, og to år senere deltok de på hyllest-CD-en til Joachim Nielsen, Det beste til meg og mine venner med Plenty.
Geir Birk Nilsen står også bak filmen Halvveis til Haugesund, og mye av musikken som høres her er fra Russian Amcar Club.
Tomasz Zahorski

Karriere

Han startet karriereni lokalklubben Pisa Barczewo, og kjøpt opp av Stomil Olsztyn for senere å bli kjøpt opp av OKS 1945 Olsztyn. Etter et lite opphold i OKS Oltsztyn ble Zahorski solgt til eliteklubben Dyskobolia Groclin som spiller i Orange Ekstraklasa, etter en heller mislykket sesong med kun to nettkjenninger, ble spilleren lånt ut til Górnik Łęczna, men da denne klubben ble rammet av korrupsjonsskandalen i polsk fotball i 2007, og degradert til 3. divisjon, måtte de avbryte låneavtalen. Górnik Zabrze, som en stund hadde vært interessert i spilleren, fikk kjøpt ham fra Dyskobolia Groclin.

Landslagsfotball

Den 2. oktober 2007 debuterte Zahorski på Polen under ledelse av Leo Beenhakker i en gruppekamp mot Kasakhstan som endte 1–0 til Polen. Det første landslagsmålet kom i en treningskamp mot Estland den 27. februar 2007, som endte 2–0 til Polen.
Til tross for sin unge alder ble Zahorski tatt ut til å spille i EM 2008, og i kampen mot Kroatia fikk han sin internasjonale mesterskapsdebut.
Reverse Pension Plan

Reverse Pension Plan (norsk: reversert pensjonsplan) er en variant av pyramidespill som oppsto på 2000-tallet.

Konseptet

Hver deltaker betaler inn et lite beløp, normalt i størrelsesorden 100 til 1000 kr. Motivasjonen for å gjøre dette er løfter om at deltakeren om kort tid skal få utbetalt et svimlende beløp som gjerne er 1000 ganger innsatsen. Betingelsen for at dette skal skje er at alle plassene i konseptet fylles opp. Når dette har skjedd vil utbetalingene starte noen uker eller måneder senere.

Markedsføring

I regulære pyramidespill er utbetaling av provisjoner en viktig gulrot for å få deltakerne til å verve enda flere deltakere, og normalt går majoriteten av de innbetalte midlene tilbake til deltakermassen i form av provisjon. I konsepter som driver Reverse Pension Plan vil deltakerne normalt ikke belønnes for verving av nye deltakere, men disse vil likevel ha stor interesse av å markedsføre konseptet i den tro at de ikke vil få utbetalt gevinst før alle plassene er fylt opp. Dermed sitter selskapet igjen med all omsetning.
I markedsføringen av slike konsepter kan man støte på forskjellige forklaringer på hvordan man i løpet av få måneder skal få pengene til å mangedoble seg.

Historikk

Selskapene som driver denne formen for investeringsbedrageri har det til felles at ingen av dem noen gang har klart å oppfylle sine løfter om utbetaling av skyhøy avkastning. Mange av disse selskapene skjuler derfor hvem som står bak virksomheten, og de drives ofte fra land der vestlige myndigheter har begrenset innsikt.
Hunden fra Baskerville

Handling

En morgen får Holmes og Watson besøk av dr. James Mortimer. Han forteller dem et sagn om Baskerville-familien. Etter at eieren av Baskerville-godset, sir Charles Baskerville, fikk en brå bortgang, er Dr Mortimer blitt mistenksom. Dr Mortimer hadde sett noe som de som fant liket ikke hadde sett, potespor fra en kjempemessig hund. Dr. Mortimer er redd for den nye eieren av Baskerville, sir Henry Baskerville. Han spør Holmes og Watson om hjelp og de tar oppdraget.
Da Holmes og Watson møter Sir Henry for første gang, har han nettopp mottatt et brev som advarer ham mot å ferdes på moene ved Baskerville. Det er også noen som har stjålet en av skoene hans. I det Sir Henry drar følger Holmes og Watson etter ham og de legger da merke til at en vogn også holder oppsikt med ham. Dagen etter besøker de Sir Henry på hotellet og da er også en av de andre skoene hans stjålet.
Holmes blir ikke med til Baskerville Hall med en gang, men det blir Watson, og han skal sende rapporter så ofte han kan til Holmes, slik at han kan følge med i saken.
Under det første møtet Watson har med naboen, Stapleton-familien, fremstår Mr Stapleton som en hyggelig mann, mens hans søster (som tror at Watson er sir Henry) advarer ham og ber ham dra tilbake før det er for sent.
Samtidig er det en morder som har rømt fra fengselet, og det er også en mann som lusker rundt om kvelden. Er det den rømte morderen som lusker rundt eller er det en annen?
Oppfølger: Det tomme hus og andre Sherlock Holmes-bedrifter.

Populærkultur

The Hound of the Baskervilles har blitt filmatisert mange ganger, f.eks. den britiske filmen The Hound of the Baskervilles (2002) og en episode av den britiske tv-serien Sherlock (2012).
Giethoornse punter

Giethoornse punter

Den typiske punteren er spissgattet med innesvingende ripebord mellom den skarpe forstevnen og den rette akterstevnen med størst bredde midtskips som også er åpent uten dekk. Tredelte spanter i bunnen nådde ikke fram til ripebordet med bred bunnseksjon for å ha størst mulig rom for å frakte last om bord. Det er dekk forut- og akterover i båten selv om det kunne blir lagt bord ovenpå den indre bunnen. På ripebordet har man et sidesverd på hver side som blir senket ned på lesiden under seiling. Den har flat bunn med utfallende sider oppover til midtveis på bordkledningen før ripebordet.
Punteren har en enslig mast med spriseil eller luggerseil, men kan også ha to par årer og påhengsmotor i tillegg. I akterstevnen er stevnroren med størst bredde under vannet og nedgående rorpinne. Det var en variant av den lokale punteren betegnet som gieterse kaarpunter med en brønn fylt med vann midtskips for frakt av levende fisk som en brønnbåt. Lokalt har punteren blitt betegnet som boerenpunter i landsbyen Giethoorn.
Giethoornse punteren er mellom 6 og 8 meter langt og opptil 1,45 meter bredt med dypgang på minst 0,5 meter. Bunnen på den flatbunnede punterbåten er mindre enn den totale lengden på opptil fem meter av en båt på 6,3 meter mellom endene.
Borgenhaugen

Borgenhaugen er en tettbebyggelse i Sarpsborg kommune, sørøst for Sarpsborg sentrum. Tidligere  Skjeberg kommune hadde kommunesentrum her.
Lars Håvard Haugen

Lars Håvard Haugen (født 29. november 1969) er en norsk gitarist og sanger fra Ål i Hallingdal.
Han er mest kjent som gitarist og vokalist i Hellbillies. Haugen regnes blant Norges beste gitarister og spiller utenom Hellbillies blant annet sammen med storebroren, Aslag Haugen, i bandet The Respatexans og i studiosammenheng. 
Lars Håvard Haugen har også drevet som produsent i flere store sammenhenger, og har samarbeidet med artister som  BigBang, Olav Stedje, Jonas Fjeld og Ole Paus (To rustne herrer), Home Groan og Hemisfair, Knut Hems bluegrassprosjekt.
Nepiodes

Utseende

Middelsstore (17-35 millimeter), avlange, brunlige trebukker. Denne gruppen har hodet noe fremstrakt, tydelig innsnevret bak fasettøynene (med tydelig "hals"). Pronotum er forholdsvis lite uten tenner langs ytterkanten. Dekkvingene har mer eller mindre tydelige, opphøyde lengdekjøler.

Levevis

Larvene borer i død ved, ofte i døde røtter.

Utbredelse

Slekten er utbredt i Sørøst-Asia.
Hard to Kill

Handling

Los Angeles-detektiven Mason Storm (Steven Seagal) snubler over et korrupsjonskomplott på politisk høyplan. Oppdagelsen får dramatiske følger for både ham og hans familie. Like etter blir hans hjem invadert av leiemordere. Kona blir drept, men sønnen klarer å komme seg unna. Storm havner selv i koma, men pålitelige kollegaer klarer å få det hele til å se ut som han ble drept i attentatet. I hele syv år ligger Storm i koma, og under denne tiden har sykepleieren Andy Stewart tatt hånd om ham. Når han til slutt våkner får uheldigvis også morderne vite at han er i live. Men hans sykepleier oppdager at han er i fare, og klarer å få ham i sikkerhet. Nå har Storm kun ett eneste mål: Å ta hevn over mannen som stod bak drapet på kona. Storm legger seg dermed i hardtrening for å være beredt til det endelige oppgjøret.
Earth Charter Initiative

Earth Charter Initiative er det kollektive navn på et globalt nettverk av personer, organisasjoner og institusjoner som deltar i å fremme The Earth Charter og implementere dets prinsipper i praksis. Initiativet er en frivillig bestrebelse som ledes av en ikke-statlig organisasjon, men deltagerne inkluderer ledende internasjonale institusjoner, utsendinger fra nasjonale regjeringer og universitetsgrupper, byer, trosgrupper og mange ledere innenfor bærekraftig utvikling.